En voldsom brand hærgede tidlig fredag morgen en beboelse, som var tilknyttet en lagerhal på Idrætsvej ved Ranum. Lagerhalen, der er et autoværksted, overlevede den voldsomme brand, men den dertilhørende bygning som bruges til beboelse, er brændt ned. Det oplyser vagtchefen hos Nordjyllands Politi. - Beboren opholdt sig et andet sted, og derfor er der heldigvis ingen tilskadekommen, men beboelsen er total udbrændt, siger vagtchef ved Nordjyllands Politi, Poul Basbjerg. Nordjyllands Beredskab i Vesthimmerland Kommune fik alarmen klokken 04:43, og med sig havde de en ekstra bil fra Aars, 20 mand og to fulde slukningstog. Politiet ved endnu ikke, hvad der kan være skyld i branden, men de har en formodning. - Det kan være et varmeapparat, der har sat gang i ilden, men vi ved det ikke med sikkerhed. Teknikkerne skal i gang med at undersøge det, siger vagtchefen.

Opsummering:
Et varmeapparat er formentlig skyld i at beboelse ved et værksted i Ranum brændte ned fredag morgen.